തിരുവനന്തപുരം∙ മാധ്യമപ്രവര്‍ത്തകന്‍ കെ.എം.ബഷീറിനെ മദ്യലഹരിയില്‍ കാറിടിച്ചു കൊലപ്പെടുത്തിയ കേസില്‍ റിമാന്‍ഡിലായ സര്‍വെ ഡയറക്ടര്‍ ശ്രീറാം വെങ്കിട്ടരാമനെ മണിക്കൂറുകൾ നീണ്ട അനിശ്ചിതത്വത്തിനൊടുവിൽ ജയിലിൽ കിടത്താതെ ‘രക്ഷിച്ചു’. ശ്രീറാമിനെ ജയിലിലേക്ക് അയക്കാനുള്ള മജിസ്ട്രേറ്റിന്റെ ഉത്തരവിനെ ചികിൽസാ പഴുതുകളുടെ പേരിൽ മറികടന്നാണു നടപടി. ശ്രീറാമിനെ സ്വകാര്യ ആശുപത്രിയിൽനിന്നും മെഡിക്കല്‍ കോളജിലെ പൊലീസ് സെല്ലിലേക്കു മാറ്റി. ഇതിനിടെ, ശ്രീറാം തിരുവനന്തപുരം സിജെഎം കോടതിയിൽ ജാമ്യാപേക്ഷ സമർപ്പിച്ചു. തിങ്കളാഴ്ച കോടതി പരിഗണിക്കും.

വൈകിട്ട് സ്വകാര്യ ആശുപത്രിയിൽനിന്നു ഡിസ്ചാർജ് ചെയ്ത ശ്രീറാമിനെ പൊലീസ് മജിസ്ട്രേറ്റിന്‍റെ വീട്ടില്‍ ഹാജരാക്കിയിരുന്നു. ജയിലിലേക്കു മാറ്റാന്‍ വഞ്ചിയൂര്‍ ഫസ്റ്റ് ക്ലാസ് മജിസ്ട്രേറ്റ് ഉത്തരവിട്ടു. ശ്രീറാമിനു സ്വകാര്യ ആശുപത്രിവാസം വേണ്ടെന്നു മജിസ്ട്രേറ്റ് നിരീക്ഷിച്ചു. ആംബുലന്‍സില്‍ കയറിയാണു മജിസ്‌ട്രേറ്റ് നടപടി ക്രമങ്ങള്‍ പൂര്‍ത്തിയാക്കിയത്. ചികിൽസ ആവശ്യമെങ്കില്‍ ജയില്‍ ഡോക്ടര്‍ക്ക് ആശുപത്രിവാസം തീരുമാനിക്കാമെന്നു നിര്‍ദേശിച്ചിരുന്നു. പൂജപ്പുര ജയില്‍ സൂപ്രണ്ടിന് മുന്നില്‍ ഹാജരാക്കിയ ശേഷമാണ് ആശുപത്രിയിലേക്കു മാറ്റിയത്.

റിമാന്‍ഡ് പ്രതി നേരത്തേ പഞ്ചനക്ഷത്ര സൗകര്യങ്ങളുള്ള ആശുപത്രിയില്‍ സുഖവാസത്തിലാണെന്നു വിമർശനമുയർന്നിരുന്നു. ടിവിയും ഫോണും ഇന്റർനെറ്റും ഉൾപ്പെടെയുള്ള സൗകര്യങ്ങളോടെയാണു ശ്രീറാം കഴിഞ്ഞത്. മുഴുവൻ സമയവും വാട്സാപ്പിൽ ലൈവിൽ ഉണ്ടായിരുന്നു. പുറത്ത് പൊലീസ് കാവലുണ്ടെങ്കിലും യുവഡോക്ടർമാർ നിരന്തരം മുറിയിൽ കയറി ഇറങ്ങി. പരുക്കിന്റെ അവസ്ഥ എന്താണെന്നു പുറത്തുവിടാൻ പൊലീസും ആശുപത്രിയും തയാറായില്ല. ശ്രീറാം നിരന്തരം ഫോണിൽ സംസാരിക്കുന്ന വിവരവും പുറത്തുവന്നു. കേസ് അട്ടിമറിക്കാന്‍ ശ്രമമുണ്ടാകുമെന്ന ആശങ്ക കെ.എം.ബഷീറിന്റെ കുടുംബവും അറിയിച്ചു. ആശുപത്രിക്കു മുന്നില്‍ പത്രപ്രവര്‍ത്തക യൂണിയന്‍ പ്രതിഷേധിച്ചു. ഇതോടെയാണു ശ്രീറാമിനെ മെഡിക്കല്‍ കോളജിലേക്കു മാറ്റാൻ നടപടി തുടങ്ങിയത്.

വൈകിട്ട് ആറരയോടെ ജയിലില്‍ എത്തിയെങ്കിലും നടപടിക്രമങ്ങള്‍ മണിക്കൂറുകള്‍ നീണ്ടു. ജയിലിലെ ഡോക്ടര്‍മാര്‍ ശ്രീറാമിനെ പരിശോധിച്ചു. നട്ടെല്ലിനു പരുക്കുണ്ടെന്നും തുടര്‍ചികിൽസ ആവശ്യമാണെന്നും സ്വകാര്യ ആശുപത്രിയിലെ ഡോക്ടമാര്‍ അറിയിച്ചിരുന്നു. സമാന അഭിപ്രായമായിരുന്നു ജയിലിലെ ഡോക്ടർമാർക്കും. രാത്രി എട്ടരയോടെ ശ്രീറാമിനെ വഹിച്ചുകൊണ്ട് ആംബുലന്‍സ് മെഡിക്കല്‍ കോളജിലേക്ക് പുറപ്പെട്ടു. മുഖാവരണം ധരിച്ച്, സ്െട്രച്ചറിൽ കിടത്തിയ നിലയിലാണു സ്വകാര്യ ആശുപത്രിയിൽനിന്നും ശ്രീറാമിനെ പുറത്തേക്കു കൊണ്ടുവന്നതും ആംബുലൻസിൽ കയറ്റിയതും. റിമാന്‍ഡിലായ ശ്രീറാമിനെ ഇതുവരെ സർവീസിൽനിന്നു സസ്‌പെന്‍ഡ് ചെയ്തിട്ടില്ല. സസ്പെൻഷൻ ഉത്തരവ് തിങ്കളാഴ്ച പുറത്തിറക്കുമെന്നാണു സൂചന. ഐഎഎസ് ഉദ്യോഗസ്ഥനെ സംരക്ഷിക്കാന്‍ പൊലീസ് ശ്രമിക്കുന്നതിനെപ്പറ്റി ചോദിച്ചപ്പോൾ ഡിജിപി ലോക്നാഥ് ബെഹ്റ പ്രതികരിച്ചില്ല.

English Summary: Kerala IAS officer Sriram Venkataraman, who mowed down journalist, move to TVM Medical College

